**«Και πάλι στο σχολείο» - Ζωρζ Σαρή**

Το απόσπασμα προέρχεται από το μυθιστόρημα Ε.Π. (Ενωμένες για Πάντα) και καταγράφει στιγμές από τα νεανικά χρόνια της Ζωρζ Σαρή και τη φιλία της με την ξαδέλφη και φίλη της Άλκη Ζέη, επομένως έχει αυτοβιογραφικό χαρακτήρα. Στο απόσπασμα του βιβλίου θα δούμε την αφηγήτρια και τις συμμαθήτριές της να επιστρέφουν στο σχολείο μετά τις καλοκαιρινές διακοπές, να ανταλλάσσουν τις καλοκαιρινές τους εμπειρίες και να γράφουν την πρώτη έκθεση της σχολικής χρονιάς.

**Α. Ενότητες – Πλαγιότιτλοι**

***1η Ενότητα***: «***Η τάξη γιορτάζει… στο σχολείο πανηγύρι***»: Η επιστροφή στο σχολείο και οι καλοκαιρινές εντυπώσεις.

***2η Ενότητα***: «***Όταν μπήκε στην τάξη …είχε διαλέξει Το θέμα!***»: Η έναρξη των μαθημάτων κι η πρώτη έκθεση της χρονιάς.

​***3η Ενότητα***: «***Πριν ακόμη χτυπήσει… που φτερούγιζαν γύρω τους***»: Η αφηγήτρια σκέφτεται πώς θα συνθέσει την έκθεσή της.

**Β. Τα συναισθήματα των κοριτσιών μετά την επιστροφή στο σχολείο**

☞ Η ατμόσφαιρα που επικρατεί στην τάξη των κοριτσιών μετά τις καλοκαιρινές διακοπές είναι **χαρούμενη**. Τα κορίτσια **ενθουσιάζονται** που ξανασμίγουν με τις συμμαθήτριές τους και εκφράζουν την **αγάπη** τους και τη **συγκίνησή** τους με φιλιά, αγκαλιές και γέλια, γενικά με τον **αυθορμητισμό** που αποτελεί γνώρισμα των νέων. Μοιράζονται τις καλοκαιρινές του αναμνήσεις με φανερή ικανοποίηση. Είναι φανερό ότι οι συμμαθήτριες είναι **δεμένες συναισθηματικά** μεταξύ τους κι αποτελούν μια καλή παρέα. Παράλληλα αισθάνονται **νοσταλγία** για τις καλοκαιρινές διακοπές, που αποτελούν παρελθόν.

❖ Είναι φανερό ότι τα περισσότερα κορίτσια ανήκουν σε **εύπορες οικογένειες**: η Λένα έκανε διακοπές στην Κηφισιά (συνηθισμένο εκείνη την εποχή για τις πλουσιότερες οικογένειες), η Άλκη στο Μαρούσι, η Λίλη στο Παρίσι (χωρίς μάλιστα να εκτιμά ιδιαίτερα αυτή την πολυτέλεια – «*Πώς θες να’ ναι; Παρίσι*») κ.ο.κ. Δε θα πρέπει να ξεχνάμε ότι την εποχή εκείνη (λίγα χρόνια πριν το Β’ Παγκόσμιο Πόλεμο) τα ταξίδια αναψυχής και **οι διακοπές** (ειδικά στο εξωτερικό και στα νησιά) **ήταν προνόμιο των εύπορων κοινωνικών τάξεων**.

❖ Παρά το γεγονός ότι τα κορίτσια αγαπιούνται μεταξύ τους, δε θα πρέπει να μας διαφεύγει ότι σε κάποια σημεία **ίσως** διαφαίνεται και μια **ανταγωνιστική διάθεση**, πράγμα απολύτως φυσιολογικό για παιδιά αυτής της ηλικίας. Τέτοιες ενδείξεις έχουμε όταν η αφηγήτρια κάνει αναφορά στην αποχώρηση της Ποζέλι από το σχολείο για χάρη της καλλιτεχνικής σταδιοδρομίας («*Αντίο Ποζελάκι*…», «*Πώς να ταιριάζει το νυχτερινό τραγούδι με τη Σχολή Θηλέων;*», «*Άλλωστε τώρα το όνομά της μπήκε με μεγάλα γράμματα…*»), όπου μπορούμε να υποθέσουμε ότι πίσω από την κατανόηση που εκφράζεται για την επιλογή της συμμαθήτριά τους, υποκρύπτεται μια **ειρωνεία** η οποία τροφοδοτείται από ένα αίσθημα **ζήλειας**. Μπορούμε βέβαια να υποθέσουμε ότι απλώς η αφηγήτρια αποχαιρετά **συγκινημένη** τη συμμαθήτριά της, αναγνωρίζοντας ότι **αναγκάστηκε να εγκαταλείψει το σχολείο**, όχι για λόγους καλλιτεχνικής σταδιοδρομίας, αλλά για λόγους ***βιοπορισμού*** (πρακτική συνηθισμένη εκείνη την εποχή).

Σίγουρα όμως αφήνεται να διαφανεί και η προσωπική **αντιπάθεια για την Κική**: «*Η φαντασμένη. Άντε να ξεχωρίσεις, όταν μιλάει, το ψέμα από την αλήθεια.*..».

**Γ. Η σχέση των κοριτσιών με τις καθηγήτριές τους**

☞ Η σχέση των κοριτσιών με τη **διευθύντρια**, την **κυρία Ερασμία**, μοιάζει να είναι **ψυχρή** και **τυπική**. Αυτό οφείλεται στη συμπεριφορά που υιοθετεί η ίδια η διευθύντρια, η οποία **κρατά αποστάσεις** από τις μαθήτριες, ώστε να εμπνέει το **σεβασμό** ή και το **φόβο**. Αντίθετα τα κορίτσια έχουν **θερμές σχέσεις** με τη φιλόλογό τους, τη δεσπονίδα Κλάρα. Η δεσπονίς Κλάρα **επικοινωνεί χαλαρά** με τα κορίτσια («*Καλές μου φίλες, με πολλή χαρά σάς ξαναβρίσκω. Πιστεύω πως φέτος θα πούμε πολλά, πιο πολλά από πέρσι...»*) κι αυτό βοηθά στη δημιουργία μιας **φιλικής ατμόσφαιρας**. Τα κορίτσια εκφράζουν την **αγάπη** και τον **ενθουσιασμό** τους με **χειροκροτήματα**, ενώ η αφηγήτρια εκφράζεται **κολακευτικά** για την εμφάνιση της καθηγήτριά της («***ήταν όμορφη, πιο όμορφη από πέρσι***»).

❖ Η κυρία Ερασμία τηρεί το πρότυπο της δασκάλας εκείνης της εποχής: μένει απόμακρη και ψυχρή προς τις μαθήτριές της. Αντίθετα η κυρία Κλάρα επιδιώκει τη συναισθηματική επαφή και τη δημιουργία μιας **θερμής παιδαγωγικής ατμόσφαιρας**. Είναι **οικεία** και **ευγενική**. Η κυρία Κλάρα φαίνεται επίσης **μεθοδική** και **εργατική**, αφού ενημερώνει από την πρώτη ημέρα τις μαθήτριες της για τους εκπαιδευτικούς στόχους της νέας χρονιάς.

**Δ. Οι αφηγηματικοί τρόποι και η αφήγηση – η γλώσσα και το ύφος**

☞ Το μεγαλύτερο κομμάτι του αποσπάσματος καλύπτεται από **διαλόγους**. Η αφηγήτρια προτιμά το **διάλογο**, αφού μέσα από αυτόν αναδεικνύεται **πιο γλαφυρά** ο **νεανικός αυθορμητισμός** και τα **συναισθήματα των νεαρών κοριτσιών**. Επίσης, σκιαγραφείται **σαφέστερα η προσωπικότητα** των κοριτσιών και των καθηγητριών τους. Θα λέγαμε ότι προσφέρει έναν τόνο **θεατρικότητας** στο απόσπασμα.

Αντίθετα, μικρότερα είναι τα κομμάτια της αφήγησης και λίγα τα σημεία της περιγραφής (η περιγραφή του μανιάτικου πύργου από την Κική και η περιγραφή της εμφάνισης της καινούριας συμμαθήτριας – «*Αδύνατη, μικροκαμωμένη, με το κεφάλι γεμάτο μπούκλες και μπουκλάκια. Ομορφούλα*»).

☞ Η **αφήγηση** πραγματοποιείται σε **γ’ πρόσωπο**, από έναν αφηγητή που δε συμμετέχει στα γεγονότα (**ετεροδιηγητικός αφηγητής**). Προσέξτε ωστόσο ότι η αφηγήτρια σε πολλά σημεία κάνει **σχόλια** τα οποία λογικά **δε θα μπορούσε να ξέρει**: «*Ο πατέρας της και η μητριά της πήγαν πάλι στην Ευρώπη...*», «*Δεν τους είπε πως ο Αιμίλιος, ο αδερφός της Μαρίνας, την τελευταία μέρα του καλοκαιριού τής γλίστρησε κι ένα ραβασάκι μέσα στην τσέπη. «Σ' αγαπώ», της έγραφε, κι εκείνη δεν κοιμήθηκε όλη τη νύχτα. Τώρα τον σκέφτεται...*». Ο αφηγητής/αφηγήτρια που αποκαλύπτει στον αναγνώστη γεγονότα και σκέψεις που υπό φυσιολογικές συνθήκες δε θα μπορούσε να γνωρίζει, ονομάζεται **παντογνώστης**. Ο παντογνώστης αφηγητής **γνωρίζει όλες τις σκέψεις και τις ενέργειες των ηρώων** και καλύπτει όλα τα κενά που θα μπορούσαν να υπάρξουν σε μια αφήγηση. Ο παντογνώστης αφηγητής αφηγείται με **μηδενική εστίαση**: βλέπει και αφηγείται από μια οπτική γωνία που του επιτρέπει να **γνωρίζει περισσότερα από όσα γνωρίζουν ή αποκαλύπτουν οι ήρωες**.

❖ Η **γλώσσα** του αποσπάσματος είναι **απλή**, **καθημερινή**. Το **ύφος** του κειμένου είναι **ζωντανό**, **ζωηρό**, **ταχύ**, αποδίδει σωστά τη συμπεριφορά και τον τρόπο ομιλίας των νέων κοριτσιών. Στο μόνο σημείο που το ύφος γίνεται **αυστηρό** και **σοβαρό** είναι στο σημείο της ομιλίας της διευθύντριας.

**Ε. Τόπος - χρόνος**

☞ Ο **τόπος** όπου διαδραματίζονται τα γεγονότα είναι το **σχολείο** των κοριτσιών στην **Αθήνα**. Ο **χρόνος** δεν είναι ξεκάθαρος (**λίγα χρόνια πριν το β’ παγκόσμιο πόλεμο**), μπορούμε όμως να επισημάνουμε ότι πρόκειται για **την πρώτη ημέρα του σχολικού έτους**.

**Εργασίες**

**1**. Να αντιστοιχίσετε τις φράσεις του κειμένου με τα εκφραστικά μέσα.

|  |  |
| --- | --- |
| **Α** | **Β** |
| **1**. «Αγκαλιές, φιλιά, γέλια, φωνές, ψίθυροι» | **α**. Μεταφορά |
| **2**. «δίχως να χρωματίσει τη λέξη» | **β**. Παρομοίωση |
| **3**. «σαν θεά Αθηνά» | **γ**. Οπτική εικόνα |
| **4**. «η τάξη ξεχείλισε από τις καλοκαιρινές αναμνήσεις» | **δ**. Επανάληψη |
| **5**. «ήθελε να ξεπλύνει την ντροπή της περσινής αντιγραφής» | **ε**. Ασύνδετο σχήμα |
| **6**. «Ήταν όμορφη, πιο όμορφη από πέρσι» |  |
| **7**. «Αδύνατη, μικροκαμωμένη, με το κεφάλι γεμάτο μπούκλες και μπουκλάκια. Ομορφούλα» |

**2**. Ποια από τις συμμαθήτριες της αφηγήτριας θα χαρακτηρίζατε: α) φαντασμένη, β) ντροπαλή, γ) εγωίστρια;

**3**. Ποιες ανησυχίες των έφηβων κοριτσιών του κειμένου αντιστοιχίζονται με τις ανησυχίες των σύγχρονων εφήβων; Ποιες άλλες ανησυχίες έχουν οι σύγχρονοι έφηβοι;